एयरटेल ने प्रीपेड की शुल्क दरें 20 प्रतिशत तक बढ़ाईं  
भारती एयरटेल ने अपने नेटवर्क के भीतर कॉल और एसएमएस के लिए एडवांटेज और फ्रीडम पैक की प्रीपेड शुल्क दरें 20% बढ़ाने की घोषणा की है।
दूरसंचार सेवाएं देने वाली कंपनी भारती एयरटेल ने एयरटेल नेटवर्क के भीतर कॉल करने और एसएमएस के लिए अपने एडवांटेज और फ्रीडम पैक की प्रीपेड शुल्क दरें 20 प्रतिशत बढ़ाने की घोषणा की है।  कंपनी ने कहा कि प्रति मिनट बिलिंग पर आधारित एडवांटेज पैक के ग्राहकों को मोबाइल फोन पर लोकल और एसटीडी कॉल के लिए 50 पैसे के बजाय 60 पैसे प्रति मिनट का भुगतान करना होगा, जबकि लैंडलाइन पर लोकल और एसटीडी कॉल के लिए 90 पैसे का भुगतान करना होगा।  इसके अलावा, लोकल एसएमएस के लिए एक रुपये और नेशनल एसएमएस के लिए डेढ़ रुपये का शुल्क लिया जाएगा। कंपनी ने कहा कि मौजूदा ग्राहकों को वाउचर की समाप्ति के बाद नई दरों से शुल्क का भुगतान करना होगा।  इसी तरह, प्रति सेकेंड बिलिंग आधारित फ्रीडम पैक के ग्राहकों से मोबाइल पर लोकल एवं एसटीडी कॉल के लिए 1.2 पैसे का शुल्क लिया जाएगा। नए शुल्क ढांचे की घोषणा दिल्ली, राजस्थान, गुजरात, आंध्र प्रदेश, केरल और मध्य प्रदेश की दूरसंचार सर्किल के लिए की गई है।  हालांकि, सामान्य ग्राहकों जिन्होंने एडवांटेज एवं फ्रीडम पैक नहीं लिया है, के लिए शुल्क दरें नहीं बदली गई हैं और उनसे लोकल के लिए एक रुपये और एसटीडी कॉल्स के लिए डेढ़ रुपये की पुरानी दरों से शुल्क लिया जाएगा।  एयरटेल के प्रवक्ता ने कहा, दूरसंचार संभवत: अकेला ऐसा उद्योग है, जहां मुद्रास्फीति बढ़ने के बावजूद शुल्क दरों में गिरावट आती रही है, जिससे लगातार मार्जिन घटता रहा है। हालांकि, हमारे पास शुल्क दरें बढ़ाने के अलावा कोई दूसरा विकल्प नहीं बचा।